VKB en verskaffers span saam om rekordbedrag vir VL se veiligheid te skenk - ProAgri
by Specialist Writer 15th April 2019, 9:06 am 141 Views Comments Off on VKB en verskaffers span saam om rekordbedrag vir VL se veiligheid te skenk
Francois Wilken, president van Vrystaat Landbou (VL), Jakkals le Roux, voorsitter van die Landelike Veiligheidskomitee by VL, dr Jane Buys, veiligheidsrisiko-analis van VL, Gerhard Kriel, hoof uitvoerende beampte van VL, en Koos Janse van Rensburg, besturende direkteur van die VKB-groep by die sesde Plaasveiligheid-gholfdag. Foto: Vrystaat Landbou
Die geld wat ingesamel is, is nie uit boere vir boere nie. Dit is uit die ondersteunende bedryf ter wille van boere se veiligheid. So sê Koos Janse van Rensburg, besturende direkteur van die VKB-groep, oor die rekordbedrag wat op 11 April 2019 vir Vrystaat Landbou (VL) se veiligheid ingesamel het.
Volgens hom vat VKB, wat ook sy 100ste bestaansjaar vier, met sy Plaasveiligheid-gholfdag in Clarens “hande met sy verskaffers” om boere te ondersteun.
Janse van Rensburg en sy span hou die laaste ses jaar die gholfdag waar hy geld vir die VKB/VL Veiligheidslessenaar insamel en het ’n allemintinge R755 000 aan VL oorhandig. Dié VKB-bydrae is dus R 145 000 meer as in 2018. Altesaam 39 spanne het aan die gholfdag deelgeneem en meegeding om pryse ter waarde van sowat R90 000.
Volgens dr Jane Buys, veiligheidsrisiko-analis van VL, het die VKB/VL Veiligheidslessenaar ’n tweeledige doel. “Eerstens is dit om interne veiligheidstrukture op grondvlak te bemagtig en uit te brei om voorkomend misdaad en veiligheid aan te spreek,” sê sy. Die ander funksie is ekstern om skakeling met alle rolspelers, waarvan die Suid-Afrikaanse Polisiediens die hoofrolspeler is, binne die Landelike Beveiligingstrategie uit te brei.
Afhanklik van boere
Volgens Janse van Rensburg is die gholfdag een wat VKB na aan die hart lê. “Ons voortbestaan is afhanklik van die boere– ons boere in die gebiede wat ons bedien. En uit daardie oogpunt is hulle veiligheid vir ons kardinaal belangrik. Sonder hulle het ons nie ’n bedryf nie en sonder hulle het ons nie ’n besigheid nie.”
Oresti Christodoulou, algemene handelsbestuurder by Total Suid-Afrika, sê veiligheid is een van Total se belangrikste waardes. “Die veiligheid van boere is noodsaaklik om die volhoubaarheid van die bedryf te verseker. Daarom ondersteun ons alle inisiatiewe wat die veiligheid in hierdie land bevorder en ook die veiligheid van boere.”
Volgens Danie Retief, streeks-landboubestuurder in die Vrystaat en Noord-Kaap by Standard Bank, is voedselsekuriteit belangrik vir verbruikers en die Suid-Afrikaanse ekonomie. Daarom moet boere voedsel in ’n veilige omgewing kan produseer.
“Met dit in gedagte is dit vir Standard Bank van Suid-Afrika belangrik dat boere in ’n veilige finansiële- en fisiese omgewing hulle bedryf beoefen en wil die bank ’n positiewe bydrae maak. Ons glo dat ’n land wat vir sy boere sorg, sorg vir sy toekoms.”
Astral en Cargill samel R200 000 vir kankerbestryding in
Previous article Saai en CFU hou byeenkoms vir Zimbabwiese boere rakende vergoedingseise
Next article Klipklim koning: Opgeknapte Triton kom met vars aanslag op bakkiekroon